1 Keu teupimpén kor. Zabur Nabi Daud. Ya Allah nyang ulôn pujoe sabe, bék kheueh neuiem droe. 2 Sabab ulôn jiseurang lé ureuëng jeuhet dan tukang teumipée nyang jitabu haba-haba nyang hana beuna keuhai ulôn. 3 Awaknyan jiseurang ulôn deungon tutoe haba nyang peunoh deungon banci, dan jiseurang ulôn deungon hana alasan. 4 Awaknyan jitudoh ulôn, bahpi di ulôn lôn gaséh keu awaknyan, dan ka lheueh ulôn meudoá keu awaknyan. 5 Awaknyan jibalaih keubaiékan ulôn deungon buet nyang jeuhet, dan geunaséh ulôn deungon banci. 6 Baiát kheueh sidroe ureuëng jeuhet mangat jisidang jihnyan, bah kheueh jihnyan jipeudakwa lé lawan-lawan jih. 7 Bah kheueh jihnyan ji adili dan jipeugah meusalah, dan bah kheueh doá jihnyan jianggab desya. 8 Bah kheueh udeb jih bagaih akhé, dan jabatan jihnyan jicok lé ureuëng laén. 9 Bah kheueh aneuëk-aneuëk jihnyan jeuet keu aneuëk yatem, dan perumoh jihnyan jeuet keu inong balée. 10 Bah kheueh aneuëk-aneuëk jihnyan jeuet keu aneuëk jak geumadée keudeh keunoe, dan jiuse nibak inciek-inciek rumoh jih nyang reuloh. 11 Bah kheueh banmandum atra jih jisita lé ureuëng jak tunggée utang, dan hase jeureh payah jihnyan jireupah lé ureuëng laén. 12 Bék na ureuëng nyang get até deungon jihnyan, atawa jiweueh keu aneuëk-aneuëk nyang na jitinggai. 13 Bah kheueh banmandum keuturonan jihnyan habéh jipeubinasa, dan nan jih jipeutuwoe lé ureuëng teuka dudoe teuma. 14 Bah kheueh buet nyang jeuhet nyang ka jipeuget lé indatu jihnyan teutab geuingat lé TUHAN, dan desya ma jihnyan hana geutem sampôh. 15 Bah kheueh desya jihnyan teutab geuingat lé TUHAN, dan hana ureuëng nyang na ingat keu jihnyan ateueh bumoe nyoe. 16 Sabab ureuëng nyan hántom na ji ingat keu jitunyok gaséh sayang. Jihnyan ji iénanya ureuëng gasien dan seungsara, dan jipoh ureuëng yang hana meudaya. 17 Geuhnyan galak that jikutok; bah kheueh jihnyan keudroe nyang keunong kutok! Jihnyan hana galak teubri beureukat, bah kheueh hana beureukat keu jih nyan! 18 Nibak jih meunyoe kutok nyan na kheueh buet nyang ka lazem, saban lagée ureuëng ngui peukayan. Bah kheueh kutok nyan meuliléh lagée ié nyang rô nibak badan jih, dan lagée minyéuk u dalam tuleueng-tuleueng jihnyan. 19 Bah kheueh deungon kutok nyan teupeukeulubong jihnyan lagée peukayan, dan sabe na meulilet bak gobnyan lagée talo keuieng. 20 TUHAN, neupeurhot kheueh huköm nyan ateueh ureuëng nyang tudoh ulôn, dan ateueh ureuëng nyang jimariet jeuhet keuhai ulôn. 21 Teuma neutulông kheueh ulôn nyang sisuai deungon janji Droeneueh, ya TUHAN Allah ulôn, peuseulamat kheueh ulôn sabab keubaiékan dan geunaséh Droeneueh. 22 Sabab ulôn gasien lom seungsara, dan até ulôn luka nyang cukob lhok. 23 Ulôn rab gadôh lagée bubayang óh watée seupôt, dan ulôn jipôt lagée jipeucrok daruet dalam blang raya. 24 Teuôt ulôn yo meugok-gok sabab puasa, dan badan ulôn pijuet ngon tho nyang na tinggai tuleueng ngon kulét. 25 Ureuëng nyang kalon jihina lôn sira ji asek-asek ulée. 26 Tulông kheueh ulôn, ya TUHAN Allah lôn, peuseulamat kheueh ulôn, nyang sisuai deungon geunaséh Droeneueh. 27 Teuma musoh lôn jiteupeue bahwa nyan na kheueh buet Droeneueh, bahwa Droeneueh kheueh, TUHAN nyang peubuet nyan. 28 Bahpi awaknyan jikutok ulôn, seumoga Droeneueh neubri beureukat keu ulôn. Bahpi awaknyan jibeudôh, teuma awaknyan teutab meuteumé malée; teuma seumoga ulôn, hamba Droeneueh, Droeneueh jok keugeumbiraan. 29 Bah kheueh ureuëng-ureuëng nyang tudoh ulôn peunoh ngon seulimbot keuhinaan, dan rasa malée teutôb awaknyan lagée teutôb ngon bajée jubah. 30 Ulôn keuneuk pujoe TUHAN deungon su nyang nyareng, ulôn peumeusyeuhu Gobnyan lamkawan umat manusia. 31 Sabab Gobnyan geubila dan geupeuseulamat ureuëng gasien nibak awaknyan nyang peurhot huköman maté u ateueh jihnyan.